tartuNLP/wikipedia-smugri-20251201 huggingface dataset:
Petalismi

Petalismi () on ostrakismoksen Syrakusassa käytössä ollut muunnos. Se eroaa ostrakismoksesta siten, että saviastian kappaleiden sijasta äänestyksessä käytettiin oliivipuun lehtiä ja kun ostrakismossa saatettiin tuomita kymmeneksi vuodeksi maanpakoon, oli petalismin vastaava karkotusaika viisi vuotta.
Äksyt vanhat herrat

Äksyt vanhat herrat on vuonna 1993 ensi-iltansa saanut komediaelokuva, jonka pääosia näyttelevät Jack Lemmon, Walter Matthau ja Ann-Margret.
Juoni.
John Gustafson (Lemmon) ja Max Goldman (Matthau) ovat toistensa naapureita Minnesotassa. He olivat ennen ystäviä, mutta nykyään pahimpia vihamiehiä. Viisikymmentä vuotta jatkunut naljailu ja sanaharkka muuttuu keskinäiseksi kilpailuksi, kun kadun toiselle puolelle muuttaa leskirouva Ariel Truax (Ann-Margret).
Arvioita.
"Video-oppaassa" vuodelta 1994 Olavi Similä kutsuu elokuvaa puolivillaiseksi ja huonosti kirjoitetuksi ja antaa sille kaksi tähteä viidestä, mikä vastaa sanallista arviota ”keskinkertainen”. "VideoHound’s Golden Movie Retriever" on vähän suopeampi ja antaa kolme tähteä neljästä.
Kim Nabb

Kim Nabb (s. 30. huhtikuuta 1985 Vaasa) on suomalainen jääkiekkoilija, joka pelasi valtaosan urastaan Vaasan Sportissa, Mestiksessä, missä voitti kahdesti Mestiksen mestaruuden. Nabb lopetti ammattilaisuransa kauteen 2013–2014. Ammattilaisuransa jälkeen Nabb on pelannut mm. II ja III-Divisioonaa dominoiden pelaamissaan joukkueissa. 
Kaudella 22-23 ja 23-24 Nabb pelasi Keski-Suomen, Laukaan, Peurungassa PHL-harrastesarjaa. Kaudella 24-25 Nabilla ei ole aktiivisuutta.
Nabb valmentaa tällähetkellä hyvin menestyvää JYP Laukaa U13 Juniorijoukkuetta, jossa myös hänen hirmutehoilla taituroiva poikansa pelaa.
Pelaajaura.
Nabb on Sportin kasvatti, ja hän pelasi ensimmäisen ottelunsa edustusjoukkueessa kaudella 2001–2002. Hän pelasi Sportissa kauteen 2008–2009 asti, mistä hän siirtyi SM-liigaseura Lukkoon kahdeksi kaudeksi. Hän oli tehnyt sopimuksen Lukon kanssa jo kaudeksi 2008–2009, mutta hänet vielä kauden vuokralla Sportissa. Nabb teki Mestis-finaalien 2009 neljännen ottelun jatkoajalla Sportille mestaruuden ratkaisseen maalin.
Kauden 2009–2010 Nabb pelasi kokonaan Lukossa. Seuraavankin kauden hän aloitti Raumalla, mutta hänen sopimuksensa purettiin marraskuussa 2010, ja hän palasi loppukaudeksi Sportiin. Sportissa Nabb teki 16 pistettä 24 ottelussa ja oli pudotuspeleissä auttamassa Sportia jälleen Mestiksen mestaruuteen. Kauden jälkeen Ruotsin toiseksi korkeimmalla sarjatasolla Allsvenskanissa pelaava Mora IK teki sopimuksen Nabbin kanssa.
Nabb edusti Moraa yhden kauden ja teki sen aikana 14 pistettä 46 ottelussa. Seuraavaksi kaudeksi hän palasi Sportiin, jonka kanssa teki vuoden sopimuksen. Yhden Sportissa pelatun kauden jälkeen Nabb siirtyi kaudeksi 2013–2014 Ranskan liigan Morzineen, missä pelasi 35 ottelua tehoin 16+14=30.
Yhden Morzinen kauden jälkeen Nabb on pelannut Suomessa useissa eri II-divisioonan ja III-divisioonan joukkueissa, mukaan lukien Muik Hockey, Malax IF ja Peurunka HT.
III-Divisioonassa Nabb dominoi ammattilais uran jälkeen monessa joukkueessa.
Esim Peurunka HT. Kaudella 18-19 Nabb takoi 16 peliin 22+33 tehot.
Heteractis crispa

Heteractis crispa on merivuokko, joka tunnetaan symbioosista vuokkokalojen kanssa. Sitä pidetään joskus meriakvaariossa, mutta monet akvaarioon hankitut yksilöt kuolevat pian. 
Se kasvaa halkaisijaltaan puolimetriseksi. Se voi olla sävyltään ruskea, punertava tai aivan vaaleanpunainen.
"Heteractis crispa" elää luonnossa Australian rannikolla, Indopasifisella merialueella, Malediiveilla ja Punaisellamerellä. Sille tyypillisiä lämpötiloja ovat 24–27 °C.
Zooksantelli-levät elävät merivuokon sisällä endosymbioosissa. Muutamat vuokkokalalajit ja muut koralliahvenet elävät vuokon välittömässä läheisyydessä ja sen lonkeroiden suojassa.
Äksymmät vanhat herrat

Äksymmät vanhat herrat on Jack Lemmonin ja Walter Matthaun komediaelokuva vuodelta 1995. Se on jatkoa elokuvalle "Äksyt vanhat herrat". Se on myös viimeinen elokuva, jossa Burgess Meredith näytteli.
Juoni.
Naapurukset John Gustafson (Lemmon) ja Max Goldman (Matthau) tulevat nykyään paremmin toimeen. He yrittävät järjestää lapsilleen (Hannah ja Pollack) häitä ja estää uuden asukkaan (Loren) avaaman ravintolan käynnin, koska se tuli entisen viehekaupan tilalle. 
Vastaanotto.
"DVD-oppaan" Pekka Suorsan mielestä jatko-osa jää melko tyhjänpäiväi­seksi, mut­ta pääosien esittäjien roolityöt kantavat ja komedia yllättäen pa­ra­nee lop­pua koh­ti. Hän antaa elokuvalle kolme tähteä viidestä.
Regiment de Meuron

Regiment de Meuron oli vuonna 1781 perustettu sveitsiläinen jalkaväkirykmentti. Rykmentti nimettiin Neuchâtelin kaupungissa 1738 syntyneen eversti Charles Daniel de Meuronin mukaan.
Rykmentti toimi Ceylonilla Hollannin Itä-Intian kauppakomppanian palveluksessa. Vuonna 1795 kauppakomppania ei pystynyt maksamaan palkkasaataviaan ja ajautui konkurssiin. Rykmentti liittyi Britannian armeijan palvelukseen lupauksella, jonka mukaan heille maksetaan normaalin brittisotilaan palkka ja armeija korvaa kauppakomppanian maksamattomat palkkarästit.
Vuoteen 1798 mennessä kaikki palkkavaatimukset oli hoidettu ja rykmentti oli kiinteä osa Britannian armeijaa. He palvelivat Mysoren sodassa 1799, Napoleonin Välimeren ja Espanjan itsenäisyystaisteluissa 1806–1812 ja Kanadassa vuoden 1812 sodassa sekä Red River Colonyssä. Winnipegissä St. Bonifacen kaupunginosassa sijaitseva katu on nimetty rykmentin mukaan, "Rue des Meurons".
Palden Thondup Namgyal

Palden Thondup Namgyal (23. toukokuuta 1923 – 29. tammikuuta 1982) oli Sikkimin 12. ja viimeinen kuningas.
Varhainen elämä ja Sikkimin kuninkaana.
Kuusivuotiaana Namgyal meni opiskelemaan St. Josephin sisäoppilaitokseen, Kalimpongiin Darjeelingiin Intiaan mutta joutui malarian takia keskeyttämään oppinnot. Kahdeksanvuotiaasta yksitoistavuotiaaksi Palden oli luostarikoulussa setänsä opissa.
Palden oli isänsä, kuningas Tashi Namgyalin, neuvonantaja ja neuvotteli Intian itsenäistyttyä Sikkimin asemasta vuoden 1948 jälkeen. Sikkim, joka sijaitsee Intian ja Kiinan välissä Himalajan vuoristossa sai erikoisen aseman: valtiosopimus takasi itsenäisen valtion ja Intian protektoraatin aseman. Intian pääministeri Jawaharlal Nehru kuitenkin halusi että maa liitettäisiin Intiaan sillä Sikkimillä oli Kiinan kanssa rajaa ja Kiinan vallatessa Tiibetin pelkäsi Nehru että Sikkimille käy samoin. 
Hän avioitui vuonna 1950 Sangey Dekin kanssa, joka oli tiibetiläisen perheen tytär. Heillä oli kaksi poikaa ja tytär. Sangey kuoli vuonna 1957. Palden Thounup Namgyal tapasi Windemere-hotellin baarissa amerikkalaisen seurapiirikaunottaren Hope Cooken Darjeelingissä Intiassa vuonna 1959. He menivät naimisiin vuonna 1963. Seuraavana vuonna Paldenin isä kuningas Tashi Namgyal kuoli syöpään. Palden kruunattiin Sikkimin kuninkaaksi ja hänen 22-vuotias amerikkalaissyntyinen puolisonsa kuningattareksi vuonna 1965.
Monarkian lakkauttaminen ja myöhempi elämä.
14. huhtikuuta 1975 Sikkimin kuningaskunta, joka oli ollut vuodesta 1973 Intian suojelualue liitettiin Intian liittotasavaltaan. Sikkimin parlamentti oli tehnyt kaksi päivää myöhemmin aloitteen monarkian lopettamisesta. Kansanäänestyksessä noin 60 000 ihmistä äänesti Intiaan liittymisestä ja noin 1 500 vastaan. Palden ja Hope olivat vähän aikaa kotiarestissa. Joidenkin tarkkailijoiden mukaan Intia oli manipoloinut vaaleja. Sikkim oli ollut Intian vaikutuspiirissä vuodesta 1950.. 
Kuninkaallisen perheen tuhlaileva elämäntapa ja uudistuspolitiikan puute oli synnyttänyt poliittisia levottomuuksia maassa etenkin maan nepalilaisväestön keskuudessa. Kuninkaan oli pakko kutsua intialaisia joukkoja tilannetta rauhoittamaan. Tämän jälkeen solmittiin valtiosopimus Intian ja Sikkimin välille. 
Hope ja Palden muuttivat Manhattanille jossa he asuivat yhdessä vuoteen 1980 jolloin he erosivat. Hope asui lastensa Paldenin ja Hopen kanssa New Yorkissa. Kuningas kuoli syöpään vuonna 1982 Yhdysvalloissa. Prinssi Wangschuk Namgyal toisesta avioliitosta nimettiin 13. kuninkaaksi, mutta tittelillä ei ole enää virallista merkitystä.
Hope Cooke

Hope Cooke (s. 24. kesäkuuta 1940 San Francisco, Kalifornia) on yhdysvaltalainen entinen seurapiirirouva ja Etelä-Aasiassa sijaitsevan Sikkimin kuningatar, kuningas Palden Thondup Namgyalin puoliso vuosina 1963−1980. 
Hope Cooken isä oli John J. Cooke ja äiti Hope Noyes. Noyes oli lentäjä ja kuoli tammikuussa vuonna 1942 vain 25-vuotiaana, kun hänen lentokoneensa törmäsi maahan Nevadassa. Itsemurha oli myös yksi selitys. Cooken vanhemmat olivat eronneet marraskuussa 1941. Cooke ja hänen sisarpuolensa Harriet Townsend menivät John Cooken vanhempien luokse. Cooke asui myös jonkun aikaa setänsä luona. 
Vuonna 1959 Cooke valmistui Sarah Lawrencen collegesta ja vietti kesän Intiassa. Siellä hän tapasi Sikkimin kruununprinssi Palden Thondup Namgyalin Windemere-hotellin baarissa Darjeelingissä.
Neljä vuotta myöhemmin Cooke, joka oli anglikaani, meni naimisiin Paldenin kanssa buddhalaisessa luostarissa 20. maaliskuuta 1963. Samalla Cooke luopui seurapiirielämästään. Paldenin isä kuningas Tashi Namgyal oli kuollut samana vuonna. 
4. huhtikuuta 1965 Palden Thondup Namgyal kruunattiin Sikkimin kuninkaaksi ja Cooke kuningattareksi.
14. huhtikuuta 1975 Sikkimin kuningaskunta, joka oli ollut vuodesta 1973 Intian suojelualue, liitettiin Intian liittotasavaltaan. Kansanäänestyksessä noin 60 000 ihmistä äänesti Intiaan liittymisestä ja 1 500 vastaan. Kuningaspari oli vähän aikaa kotiarestissa. Joidenkin tarkkailijoiden mukaan Intia oli manipuloinut vaaleja. 
Cooke muutti kahden lapsensa kanssa Manhattanille. Palden Thondup Namgyal ja Cooke erosivat vuonna 1980. Entinen kuningas kuoli vuonna 1982 syöpään New Yorkissa. 
Cooke on sittemmin toiminut New Yorkin kaupungin turistikeskuksen pääoppaana ja historioitsijana. Hän asuu Brooklynissä. Hän on kirjoittanut elämäkerran "Time Change" elämästään Sikkimissä.
Gertrud Simmel

Gertrud Simmel (o.s. "Kinel", kirjoitti salanimellä "Marie Luise Enckendorff", 1864 – 1938) oli saksalainen filosofi. Hän oli kiinnostunut miehen ja naisen välisestä suhteesta ja aikansa ajankohtaisista teemoista. Hänen filosofiaansa leimaa uskonto, nimittäin usko ihmisen ja maailman metafyysiseen yhteyteen kaikkialla läsnä olevassa jumalassa. Julkaistujen teosten lisäksi häneltä jäi julkaisematon novellikäsikirjoitus. 
Simmelin puoliso oli sosiologi ja filosofi Georg Simmel, ja heillä on poika Hans Simmel, joka oli Jenan yliopiston lääketieteen professori. Hans Simmel erotettiin virastaan ja joutui keskitysleirille. Myöhemmin hän muutti Yhdysvaltoihin, missä hän kuoli eri tietojen mukaan joko 1930-luvun lopulla tai 1943. Hans Simmel kirjoitti muistelmat, joissa hän kuvaa Georg Simmeliä hyvin värikkäästi. Gertrud Simmel toimitti ja julkaisi miehensä kirjoituksia tämän kuoleman jälkeen.
"Uskonto on luotu, jotta sielulla olisi turva." Gertrud Simmel.
Teokset.
Nimellä Marie Luise Enckendorff
Kevin Duhaney

Kevin Duhaney (s. 2. kesäkuuta 1984 Whitby, Ontario) on kanadalainen näyttelijä ja rap-artisti, joka tunnetaan kenties parhaiten roolistaan Ethan Jamesina, Sinisenä Rangerina televisiosarjassa "Power Rangers Dino Thunder".
Näyttelijänä.
Duhaney on näytellyt televisiossa 1990-luvulta lähtien useimmiten independent-elokuvissa, kuten "In His Father's Shoes", "Sekopäät", "Omantunnon kautta", "Juuret Deltan sydämessä", "Ihmeidentekijä" ja "". Hän vieraili myös vuonna 2005 Ethan Jamesin roolissa :ssä.
Samettivuokkokala

Samettivuokkokala "(Premnas biaculeatus)" on koralliriuttojen keskikokoinen kala, jota pidetään myös meriakvaarioissa.
Koko ja ulkonäkö.
Samettivuokkokala voi kasvaa 17 cm pitkäksi. Se on pyöreämuotoinen, ruskehtavanoranssi kala, jossa on kolme vaaleaa, melkein valkoista pystyraitaa. Kummankin silmän alapuolella, kiduskannessa on piikkimäinen jäykkä ruoto. Koiras on pienempi ja kirkkaamman punainen kuin naaras. 
Alkuperä.
Samettivuokkokalat ovat kotoisin Intian valtamereltä ja Tyynen valtameren länsiosista. Akvaariokaupoissa myydään sekä luonnosta pyydystettyjä että akvaarioissa kasvatettuja yksilöitä; vankeudessa syntyneitä pidetään helppohoitoisempina, kun taas luonnosta pyydetyissä voi olla loisia.
Muut vuokkokalat luokitellaan sukuun "Amphiprion", mutta samettivuokkokala muodostaa oman sukunsa "Premnas". Molemmat suvut ovat kuitenkin samassa alaheimossa "Amphiprionae".
Käyttäytyminen ja lisääntyminen.
Samettivuokkokalat elävät symbioosissa kuplavuokkojen kanssa.
Akvaariossa niitä voi pitää ilman vuokkoakin. Laji on hyvin aggressiivinen muita vuokkokaloja kohtaan.
Ravinto.
Luonnossa samettivuokkokalat syövät makrolevää ja eläinplanktonia, mutta akvaariossa niille kelpaavat myös pakastetut ja kuivaruoat.
Punavuokkokala

Punavuokkokala "(Amphiprion frenatus)" on koralliriuttojen kala, jota pidetään myös meriakvaarioissa.
__notoc__
Koko ja ulkonäkö.
Punavuokkokala on väriltään punaoranssi ja muuttuu vanhemmiten tummemmaksi. Pään takana on mustareunainen juova, joka ulottuu lähes kalan vatsapuolelle. Joillakin yksilöillä on toinen juova ruumiin keskivaiheilla. Kala kasvaa 14 cm pitkäksi. 
Alkuperä.
Punavuokkokalat ovat kotoisin Tyynenmeren länsiosista. Sen esiintymisaluetta rajaavat Siaminlahti, Japanin eteläosa, Palau, ja Indonesia. 
Käyttäytyminen ja lisääntyminen.
Punavuokkokalat elävät symbioosissa kuplavuokkojen ("Entacmaea quadricolor") kanssa. Lajia pidetään hyvänä vuokkokalana riutta-akvaarioon. Niitä voi pitää yksittäin, parina tai pienenä parvena, jossa on suuri naaras ja muutamia pienempiä koiraita.
Eeva Hakulinen

Eeva Maria Hakulinen (o.s. Palonen, s. 29. tammikuuta 1974 Vammala) on suomalainen näyttelijä. Erityisesti hänet muistetaan televisiosarjoista "Kun taivas repeää" ja "Taivas sinivalkoinen", joissa hän esitti lääkintälotta Aino Mäkelää. 
Hakulinen työskenteli Porin teatterissa vuosina 2002–2009 sekä Jyväskylän kaupunginteatterissa 2009–2011. Lisäksi hän on esiintynyt muun muassa Pyynikin kesäteatterissa. Vuodesta 2011 lähtien Hakulinen on kiinnitettynä Tampereen teatteriin. Hän on naimisissa näyttelijä Matti Hakulisen kanssa, ja heillä on tytär.
Eeva Hakulinen esiintyy laulajana vuonna 2013 julkaistulla kitaristi Seppo Tynin albumilla, joka sisältää Tynin säveltämiä Saima Harmajan runoja.
Markus Pessa

Viljo Markus Pessa (21. marraskuuta 1941 Petsamo – 31. joulukuuta 2022 Tampere) oli Tampereen teknillisen yliopiston puolijohdeteknologian professori ja optoelektroniikan tutkimuskeskuksen ORC:n johtaja. 
Pessa valmistui Oulun yliopistosta filosofian kandidaatiksi 1966 ja filosofian lisensiaatiksi 1970. Hän väitteli vuonna 1972 filosofian tohtoriksi Turun yliopistossa.
Markus Pessa sai lukuisia kotimaisia ja kansainvälisiä palkintoja työstään yhdistepuolijohteiden parissa. Vuonna 1997 hänet nimettiin muun muassa vuoden professoriksi ja hänet valittiin vuonna 2006 ensimmäisenä suomalaisena Yhdysvaltain National Academy of Engineeringin (NAE) jäseneksi.
Hän siirtyi eläkkeelle marraskuun lopussa 2009.
Hans Cattini

Johann Joseph "Hans" Cattini (24. tammikuuta 1914 Grono, Sveitsi – 3. huhtikuuta 1987 Lausanne) oli sveitsiläinen jääkiekkoilija. Hän pelasi Sveitsin joukkueessa talviolympialaisissa 1936 ja 1948. Jälkimmäisellä kerralla Sveitsi saavutti pronssia. Hänet valittiin kansainvälisen jääkiekkoliiton IIHF Hall of Fameen vuonna 1998.
Cattinin veli Ferdinand oli myös jääkiekkoilija.
Benjamin Frobisher

Benjamin Frobisher (1742 Englanti – 14. huhtikuuta 1787 Kanada) oli kanadalainen turkiskauppias.
Frobisherin vanhemmat olivat Joseph Frobisher ja Rachel Hargrave. Hän muutti Kanadaan 1763. Kaksi hänen veljeään seurasi perässä. He ryhtyivät turkiskauppa-alalle ja osallistuivat kaupankäynnin laajentamiseen Kanadan luoteisosissa.
Vuonna 1770 veljekset kumppaninaan Richard Dobie tekivät onnistuneen kauppamatkan läntiseen Kanadaan Fort Bourbonista länteen Saskatchewanjoen suulle. Seuraavina vuosina kumppanit tekivät useita onnistuneita kauppamatkoja samalle alueelle. Vuonna 1779 veljekset olivat perustamassa North West Companya, ja heidän omistuksessaan oli kaksi osaketta kuudestatoista liikkeelle lasketusta.
Benjaminin Frobisherin kuoleman aikaan Kanadan luoteisosista oli muodostumassa yksi tärkeimmistä turkiskaupan alueista, ja North West Companylla oli lähes täydellinen valta alueella.
Kauttakulkusopimus

Kauttakulkusopimus on sopimus jonkun alueen läpi suoritettavasta "transito-" eli kauttakulkuliikenteestä. Historiallisessa mielessä "kauttakulkusopimuksella" tarkoitetaan yleensä valtioiden välistä sopimusta, jossa sallitaan vieraan vallan sotilaalliset kuljetukset toisen valtion alueen läpi. 
Historiallisia kauttakulkusopimuksia ovat :
Eric Vale

Eric Vale (oik. Eric Christopher Johnson, s. 28. huhtikuuta 1974 Grand Prairie, Texas) on yhdysvaltalainen ääninäyttelijä ja käsikirjoittaja, joka tunnetaan parhaiten englanniksi dubatun Dragon Ball Z:n elokuvista ja videopeleistä Trunksin ääniroolista. Hänet tunnetaan myös Sanjin ääniroolista One Piecessa FUNimationin dubbaamana.
Ukrainan kreikkalaiskatolinen kirkko

Ukrainan kreikkalaiskatolinen kirkko () on yksi idän katolisista kirkoista, jotka noudattavat itäisen kristikunnan teologista, spirituaalista, kanonista ja liturgista perinnettä, mutta jotka kuitenkin pitävät päämiehenään Rooman paavia. 
Historia.
Pääasiassa Länsi-Ukrainassa toimineet Venäjän ortodoksisen kirkon seurakunnat, jotka kuuluivat valtiollisesti Puola-Liettuan alaisuuteen, liittyivät vuonna 1596 Brestin unionissa katoliseen kirkkoon.
Brestin unionia on Venäjän ortodoksisessa kirkossa pidetty lähinnä kirkollisena imperialismina ja katolisen kirkon tunkeutumisena ortodoksiselle alueelle. Ukrainan kreikkalaiskatolinen kirkko lakkautettiin pakkotoimin Neuvostoliitossa 1946 ja suuri osa sen varallisuudesta siirrettiin Venäjän ortodoksiselle kirkolle. Ennen lakkauttamista kirkon metropoliitta ja piispat pidätettiin. Lakkauttamista vastustaneet joko surmattiin tai vangittiin – metropoliitta Josif Slipyj vietti vankilassa ja karkotuksessa 18 vuotta, minkä jälkeen hänet karkotettiin Neuvostoliitosta. Kirkko toimi maanalaisuudessa vuosina 1946–1989. Paavi Johannes Paavali II julisti autuaaksi 28 Ukrainan kreikkalaiskatolisen kirkon marttyyria Ukrainan-matkallaan vuonna 2001.
Ukrainan kreikkalaiskatolinen kirkko laillistettiin jälleen Neuvostoliitossa 1989. Ukrainan itsenäistyttyä 1991 varallisuus palautettiin ja nykyään noin 10 % Ukrainan miltei 50 miljoonan hengen väestöstä kuuluu Ukrainan kreikkalaiskatoliseen kirkkoon. Metropoliitan istuin päätettiin 2002 siirtää Lvivistä Kiovaan. Nykyinen pääkirkko Kristuksen ylösnousemuksen kirkko vihittiin 2013. Metropoliittana on toiminut vuodesta 2011 Svjatoslav Ševtšuk.
Ukrainan kreikkalaiskatolinen kirkko on lähentänyt välejään Ukrainan ortodoksisen kirkon kanssa 2010- ja 2020-luvulla.
Hiippakunnat.
Ukraina.
Ukrainan kreikkalaiskatolisen kirkon alaisuudessa toimii Ukrainassa neljä arkkihiippakuntaa, seitsemän hiippakuntaa ja viisi eksarkaattia, jotka on järjestetty neljään metropoliittakuntaan:
Muu Eurooppa.
Ukrainan ulkopuolella Ukrainan kreikkalaiskatolisen kirkon alaisuudessa toimii kolme hiippakuntaa Puolassa sekä kaksi hiippakuntaa ja kaksi eksarkaattia muualla Euroopassa. 
Suomessa Ukrainan kreikkalaiskatolisen kirkon liturgiaa vietetään säännöllisesti ainakin Pyhän apostoli Jaakobin kirkossa Helsingissä.
Muu maailma.
Lisäksi on kahden metropoliittakunnan alaisuudessa yhdeksän hiippakuntaa Pohjois-Amerikassa, kolme hiippakuntaa Etelä-Amerikassa sekä yksi hiippakunta Australiassa.
Funimation

Funimation Entertainment (aikaisemmin Funimation Productions) on yhdysvaltalainen televisioiden ja elokuvien tuotantoyhtiö, joka on erikoistunut lisensoimaan englannin kielelle animea ympäri maailmaa. Yhtiön perusti Gen Fukunaga vuonna 1994. Navarre Corporationn hankki yhtiön vuonna 2005 ja myi sen vuonna 2011.
Vuonna 2017 Sony Pictures hankki 95% määräävän osuuden Funimationista vähemmistöosuuden jäädessä Fukunagalle. Elokuussa 2021 Funimation hankki Crunchyroll-suoratoistopalvelun yli miljardin dollarin hintaan. Kaupasta ilmoitettiin ensi kerran joulukuussa 2020, mutta se odotti hyväksyntää.
Funimation tunnettu lisensoija ja jakelija, jonka nimikkeisiin kuuluvat "Cowboy Bebop", "Dragon Ball Z", "Dragon Ball GT", "One Piece", "Yu Yu Hakusho" ja "Fullmetal Alchemist".
Funimation on operoinut FunimationNow-suoratoistopalvelua Pohjois-Amerikkalaiselle yleisölle.
Funimationilla on vuodesta 2005 lähtien myös oma televisiokanava Funimation Channel, jolla he esittävät omia lisensoimiaan animeja.
Helmikuussa 2024 Sony ilmoitti Funimationin ja Crunchyrollin yhdistämisestä, jolloin Funimationin tilaajatunnuksista tulee Crunchyrollin tunnuksia. Ilmoituksen mukaan Crunchyroll ei tue Funimationin "digitaalisia kopioita", joita ei enää yhdistämisen jälkeen tueta vaan vain suoratoistoa. Funimationin digitaaliseen valikoimaan pääsy päättyy 2. huhtikuuta.
Puolan kuningaskunta (1385–1569)

Puolan kuningaskunta () oli Puolan kuningasvaltainen valtio vuosina 1385–1569 Jagellojen suvun hallitsijoiden alaisuudessa.
Jagellon dynastian aika Puolassa alkoi, kun Liettuan suuriruhtinas Vladislav II Jagello nai Puolan 13-vuotiaan kuningatar Jadwigan ja sai Puolan kruunun. Puolan ja Liettuan personaaliunioni jatkui seuraavien vuosisatojen ajan, kun molemmat valtiot valitsivat monarkeikseen samat Jagellon suvun henkilöt:
Kuningaskunnan aika päättyi sen ja Liettuan suuriruhtinaskunnan Lublinin sopimuksella (1569) sopiman kiinteämpään Puolan kuningaskunta ja Liettuan suuriruhtinaskunta -nimiseen valtioliittoon, jota kutsuttiin myös Puola-Liettuaksi.
Carl-Heinrich von Stülpnagel

Carl-Heinrich Rudolf Wilhelm von Stülpnagel (2. tammikuuta 1886 Berliini – 30. lokakuuta 1944 Plötzenseen vankila, Berliini) oli saksalainen jalkaväenkenraali toisen maailmansodan aikana. Stülpnagel osallistui heinäkuun 20. päivän salaliittoon, jonka tarkoituksena oli tappaa Adolf Hitler ja kaapata valta natsihallinnolta vuonna 1944.
Sotilasura.
Kirjoitettuaan ylioppilaaksi Stülpnagel liittyi armeijaan vuonna 1904. Ensimmäisen maailmansodan aikana hän toimi esikuntaupseerina. Sodan jälkeen hän jäi upseeriksi Weimarin tasavallan armeijaan Reichswehriin.
Toinen maailmansota.
Stülpnagel oli ottanut etäisyyttä natsismiin jo vuoden 1938 tapahtumista alkaen. Toisen maailmansodan syttyessä Stülpnagel toimi maavoimien päämajoitusmestarina. Hän vastusti voimakkaasti Hitlerin suunnitelmaa hyökätä länteen vuonna 1940. Kun Ranska antautui Saksalle hävittyään kuusi viikkoa kestäneen taistelun Ranskasta, Stülpnagel oli mukana komissiossa, joka otti vastaan antautumisen ja allekirjoitti aselevon.
Stülpnagel osallistui operaatio Barbarossaan Saksan 17. armeijan komentajana. Hänen johdollaan armeija oli mukana piirittämässä puna-armeijaa Umanilla ja voittamassa Kiovan taistelua. Venäjällä Stülpnagel oli vastuussa myös sotarikoksista, sillä hän allekirjoitti summittaisia siviilien teloitusmääräyksiä kostona partisaanien toimista sekä teki yhteistyötä juutalaisia metsästävien Einsatzgruppen-osastojen kanssa.
Salaliitto.
Stülpnagel nimitettiin Ranskan sotilashallinnon johtajaksi helmikuussa 1942. Toimiessaan tässä tehtävässä hän osallistui Hitlerin ja kansallissosialistisen puolueen vastaiseen salaliittoon yhdessä sotilasneuvonantajansa Caesar von Hofackerin kanssa. Hän keskusteli Hitlerin syrjäyttämisestä sotamarsalkka Gerd von Runstedtin kanssa, mutta tämä kieltäytyi osallistumasta siihen. Toukokuussa 1944 Stülpnagel keskusteli sotamarsalkka Erwin Rommelin mahdollisuuksista solmia rauha länsivaltojen kanssa. Salaliiton aloittaessa toimintansa Hofacker toimi yhteysupseerina Stülpnagelin ja salaliiton keskushahmon Claus von Stauffenbergin välillä.
Stülpnagelin rooli heinäkuun 20. päivän salaliitossa oli vangita SS:n upseerit ja Gestapon virkailijat Pariisissa. Kun kävi ilmi, että Hitler olikin jäänyt henkiin, osa salaliittolaiskenraaleista alkoi epäröidä. Stülpnagel yritti houkutella sotamarsalkka Günther von Klugea jatkamaan suunnitelman mukaisesti, mutta tämän kieltäydyttyä Stülpnagel joutui vapauttamaan vankinsa.
Stülpnagel kutsuttiin Pariisista Berliiniin. Matkalla hän pysähtyi Verdunissa ja ampui itseään päähän Maas-joen rannalla. Laukaus ei ollut kuolettava, mutta hän haavoittui pahasti menettäen näkönsä. Hänet vangittiin. Stülpnagel huusi sotamarsalkka Erwin Rommelin nimeä kipujen ja lääkityksen aiheuttamien harhojen aikana. Tämä seikka saattoi myös Rommelin epäilyksen alaiseksi.
Kansantuomioistuin tuomitsi Stülpnagelin kuolemaan lyhyen istunnon jälkeen 30. elokuuta 1944. Useiden salaliittolaisten lailla hänet hirtettiin metallivaijeriin Plötzenseen vankilassa Berliinissä. Teloitus kuvattiin Hitlerin katseltavaksi.
Rimantadiini

Rimantadiini on amiini, joka on adamantaanin johdannainen. Rimantadiinia käytetään toisen adamantaanin aminojohdannaisen amantadiinin tavoin A-viruksen torjuntaan ja hoitoon. Aine estää viruksen lisääntymistä solussa haittaamalla sen erään proteiinin toimintaa.100% H3N2-kausi-influenssan ja vuoden 2009 influenssapandemin virusnäytteistä ovat osoittaneet näiden virusten kehittäneen vastustuskykyä rimantadiinille ja näin ollen Yhdysvaltain tautikeskus ei suosittele sitä enää näiden virusten hoitoon.
Synteesi.
Rimantadiinia voidaan valmistaa adamantyylimetyyliketonista ja titaani-isopropoksidista natriumborohydridin avulla.
Haittavaikutukset.
Rimantadiini voi aiheuttaa sivuvaikutuksinaan keskushermoston ja ruuansulatuskanavan oireita. Sivuvaikutukset ovat kuitenkin harvinaisia. Tutkimuksen mukaan sivuvaikutuksia sai iästä riippuen 3,2–12,5 % potilaista, kun heitä hoidettiin rimantadiinilla. Sivuvaikutusten riski oli suurempi iäkkäämmillä potilailla.
Rix FM

Rix FM on ruotsalainen kaupallinen radiokanava, jonka omistaa ruotsalainen mediakonserni Viaplay Group. Se on Ruotsin suurin kaupallinen radiokanava ja kuunnelluin SR P4 -paikalliskanavien jälkeen. RIX FM aloitti 1993 nimellä Radio Rix. 1996 Z-Radio yhdistyi Rixin kanssa ja 1999 kanavan nimi muuttui muotoon RIX FM.
Jos kanavaa verrataan Suomen radiokenttään, se sijoittunee Radio Novan ja NRJ:n välimaastoon. RIX FM:n tunnuslause on "parasta musiikkia juuri nyt" ().
Kanava lähetti aiemmin myös Ahvenanmaalla. Virolainen Star FM on sen sisarasema.
David Copperfield (romaani)

David Copperfield on Charles Dickensin romaani, joka ilmestyi 1850. Useimpien Dickensin romaanien tavoin se ilmestyi aluksi sarjana. "David Copperfield" on niin kutsuttu kasvuromaani, joka seuraa päähenkilön elämää syntymästä lähtien. Monet sen tapahtumat ovat peräisin Dickensin omasta elämästä, ja sanotaankin että se on Dickensin romaaneista omaelämäkerrallisin. Vuodelta 1867 olevan painoksen alkusanoissa Dickens kirjoittaa: "... kuten monilla rakastavilla vanhemmilla, minullakin on sisimmässäni lempilapsi. Hänen nimensä on David Copperfield."
Kirjan ensimmäinen suomennos julkaistiin vuonna 1879 Waldemar Churbergin suomentamana. Kirjasta on tehty myös uudempia käännöksiä.
Juoni.
David syntyy Skotlannin Blunderstonessa. Hänen äitinsä on jäänyt leskeksi kuusi kuukautta ennen Davidin syntymää ja pitää yksin huolta suuresta Rookery-talosta. Seitsemän vuoden päästä Davidin äiti avioituu Edward Murdstonen kanssa. Edward lähettää Davidin pian ankaraan Salem Housen kouluun lähelle Lontoota. Vieraillessaan kotona loman aikana hän kuulee äitinsä olevan raskaana.
Davidin äiti ja vauva kuitenkin menehtyvät pian synnytyksen jälkeen ja Davidin isäpuoli päättää lähettää Davidin viinipullotehtaalle, jossa on osaomistajana. Davidin olosuhteet tehtaalla ovat huonot ja lopulta hän päättää karata isän tädin, Miss Betseyn luokse. Matkalla häneltä huijataan matkalaukku mutta hän onnistuu lopulta pääsemään perille Doveriin. Miss Betsey Trotwood käy pitkän huoltajuuskiistan Murdstonien kanssa ja saa lopulta pojan huoltajuuden.
Saadakseen Davidille hyvän elämän hänen tätinsä lähettää hänet tohtori Strongin kouluun. Valmistuttuaan David kosii Dora Spenlow'ta. David on köyhä, joten hänen avioliittoaan Doran kanssa yritetään estellä mutta lopulta he avioituvat. Dora osoittautuu todella huonoksi taloudenpitäjäksi mutta David rakastaa häntä siitä huolimatta.
Doran menehtyessä sairauteen David on surullinen ja lähtee matkustelemaan Sveitsiin ja Italiaan. Matkan aikana hän kehittyy kirjailijana ja julkaisee ensimmäisen kirjansa. Kolmen vuoden päästä hän palaa kotiin ja rakastuu Agnesiin mutta on varma, että tämä ei voisi mitenkään rakastaa häntä. 
Copperfield kuitenkin tunnustaa rakkautensa, jolloin Agnes kertoo aina rakastaneensa häntä ja he menevät naimisiin ja saavat kolme lasta, joista yksi nimetään Davidin tädin mukaan Betseyksi.
Mix Megapol

Mix Megapol on ruotsalainen kaupallinen radioasema, joka on osa Bauer Media Groupia. Mix Megapolin soittama musiikki koostuu lähinnä 1980-, 1990- ja 2000-lukujen pophiteistä ja sen tunnuslause on vapaasti käännettynä "sekoitamme päivän hitit ja eilisen parhaat" (ruotsiksi "vi blandar dagens hits med det bästa från igår").
Mix Megapol lähetti vuosien 1992 ja 1993 kesinä nimellä Skärgårdsradion (Saaristoradio). 17. tammikuuta 1994 se aloitti viralliset lähetykset nimellä Megapol. 1997 nimi muuttui muotoon Mix Megapol. Nykyisin kanava lähettää 30 eri lähetysalueella Ruotsissa. Suomessa kanavaa voi kuunnella Meri-Lapissa ja Ahvenanmaalla. Kanavaa voi maailmanlaajuisesti kuunnella internetissä ja mobiilissa.
Mix Megapol Luleå kuuluu Meri-Lapissa taajuudella 104,3 MHz. Lähetin sijaitsee Ruotsin Kalixissa Teracomin radio- ja tv-asemalla.
Isisin rekrytointilaulu.
Perjantaina 10. marraskuuta 2017, kanavalta alkoi kuulua terroristijärjestö Isisin rekrytointilaulu "For the sake of Allah". Laulu soi noin 30 minuutin ajan. Bauer Media Groupin viestintäpäällikkö Jakob Gravestam kertoi 24Malmö.se-verkkosivuilla, että kyseessä oli jonkun piraatti- eli merirosvolähettäjän tunkeutuminen kanavan taajuudelle. Kanava teki asiasta rikosilmoituksen sekä ilmoitti asiasta posti- ja telehallitukseen.
Viherkaijanen

Viherkaijanen ("Micropsitta finschii") on pienikokoinen melanesialainen kaijalaji. Laji on nimetty Otto Finschin kunniaksi.
Koko ja ulkonäkö.
Viherkaijanen on noin 9 cm pitkä ja noin 12 g painava lintu. Sen höyhenpuku on pääosin vihreä, vatsapuolelta vaaleamman vihreä. Pyrstön alapuoli on keltainen. Keskimmäiset pyrstösulat ovat vihertävän siniset mustin kärjin, reunimmaiset mustat, vihreäreunaiset ja niiden kärjessä on keltaiset täplät. Silmän ympärillä oleva paljas alue on koiraalla vaaleanpunainen, naaraalla siniharmaa. Siiven keskimmäiset peitinhöyhenet ovat mustat levein vihrein reunuksin. Nokka on tummanharmaa, iiris oranssinpunainen ja koivet harmaat. Naaraan alanokan tyven höyhenet ovat ruusunpunertavat, koiraalla siniset, ja vatsa on yksivärisen vihreä, koiraalla vatsan keskellä on oranssi laikku. Nuoren linnun nokka on vaaleanharmaa, iiris punaruskea ja silmän ympäryksen paljas alue on harmaa.
Esiintyminen.
Viherkaijanen elää Papua-Uuden-Guinean itäpuolella olevilla Salomonsaarilla ja Bismarckinsaarilla. Lajista tunnetaan viisi alalajia: nimialalaji "finschii" sekä alalajit "aolae", "tristami", "nanina" ja "viridifrons". Lajin elintavat tunnetaan huonosti. Sen populaatio lienee kooltaan yli 100 000 yksilöä, ja sen elinympäristön laajuus on 20 000–50 000 neliökilometriä.
Elinympäristö.
Viherkaijaset asuvat alavien maiden trooppisissa metsissä noin kilometrin korkeudelle. Korkeammalla vuoristossa sen sijaan elää vuorikaijanen ("M. bruijnii"). Ne liikkuvat tavallisesti pareittain tai muutaman yksilön parvissa.
Lisääntyminen.
Lajin pesintä tunnetaan huonosti. Pesä on usein puussa olevassa termiittipesässä.
Ravinto.
Viherkaijanen syö luultavasti ainakin siemeniä, sieniä ja jäkälää, mahdollisesti myös hedelmiä sekä hyönteisiä ja niiden toukkia. Se liikkuu puun rungolla kuinka päin haluaa, etsien ruokaa kaarnasta ja kaarnan raoista.
Nicola Vizzoni

Nicola Vizzoni (s. 4. marraskuuta 1973 Pietrasanta, Luccan maakunta, Italia) on italialainen moukarinheittäjä, olympia- ja EM-mitalisti. 
Vizzoni sijoittui seitsemänneksi Sevillan MM-kilpailuissa 1999. Hän voitti hopeaa vuoden 2000 kesäolympialaisissa Sydneyssä tuloksella 79,64. Seuraavana vuonna hän voitti universiadit, oli toinen Välimeren kilpailuissa ja neljäs Edmontonin MM-kilpailuissa tuloksella 80,13.
Vizzoni sijoittui yhdeksänneksi Ateenan olympialaisissa 2004 ja kahdeksanneksi Göteborgin EM-kilpailuissa 2006. Hän voitti 2009 Euroopan joukkuemestaruuskilpailujen ja Välimeren kilpailujen moukarinheiton ja sijoittui yhdeksänneksi Berliinin MM-kilpailuissa. Hän sai hopeaa Barcelonan EM-kilpailuissa 2010 tuloksella 79,12. Seuraavan vuoden Daegun MM-kilpailuissa hän oli kahdeksas. Vuonna 2012 hän sijoittui Helsingin EM-kilpailuissa viidenneksi ja Lontoon olympialaisissa kahdeksanneksi. Vuonna 2013 hän sijoittui kolmanneksi Välimeren kilpailuissa ja seitsemänneksi Moskovan MM-kilpailuissa. Vuonna 2014 hän sijoittui yhdenneksitoista Zürichin EM-kilpailuissa.
Vizzoni heitti ennätyksensä 80,50 m Formiassa 14. heinäkuuta 2001. Hän voitti yhteensä 14 moukarinheiton Italian mestaruutta vuosina 1998, 2000–2007, 2009–2011 ja 2013–2014.
Vuorikaijanen

Vuorikaijanen ("Micropsitta bruijnii") on pienikokoinen melanesialainen kaijalaji.
Koko ja ulkonäkö.
Vuorikaijanen on noin 9 cm pitkä ja 12–16 grammaa painava lintu. Koiras ja naaras ovat erivärisiä. Naaraan höyhenpuku on pääosin vihreä, vatsapuolelta vaaleamman vihreä, sen päälaki on tummansininen, otsa ja posket himmeän oranssit, pyrstön alapuoli on keltainen ja silmän ympärys siniharmaa. Koiras on selkäpuolelta vihreä, alapuolelta, päälaelta ja poskista punertava, rinnassa ja kaulan sivuilla on sinistä ja silmän ympärys on vaaleanpunainen. Nokka on sarvenvärinen, iiris ruskea ja koivet harmaat.
Esiintyminen.
Vuorikaijanen elää Papua-Uuden-Guinean vuoristoalueilla, Länsi-Irianin saarilla sekä Uuden-Guinean itäpuolella olevilla Salomonsaarilla ja Bismarckinsaarilla. Lajista tunnetaan viisi alalajia: nimialalaji "bruijnii" sekä alalajit "pileata", "necopinata", "rosea" ja "buruensis". Sen populaatio lienee kooltaan yli 100 000 yksilöä, ja sen elinympäristön laajuus on 50 000–100 000 neliökilometriä.
Elinympäristö.
Vuorikaijaset elävät vuoristossa 500–2 300 metrin korkeudella. Kuivan kauden alkaessa loka–marraskuussa ne muuttavat alemmaksi. Ne liikkuvat tavallisesti pareittain tai muutaman yksilön parvissa.
Lisääntyminen.
Lajin pesintä tunnetaan huonosti. Pesä voi olla lahossa puussa tai kannossa, johon emot kaivavat tunnelin perällä olevan pesäkolon, tai puussa olevassa termiittipesässä. Munia on kahdesta neljään.
Ravinto.
Vuorikaijanen syö ainakin siemeniä, sieniä ja jäkälää, mahdollisesti myös hedelmiä sekä hyönteisiä ja niiden toukkia. Se liikkuu puun rungolla kuinka päin haluaa, etsien ruokaa kaarnasta ja kaarnan raoista.
Stargate Universe

Stargate Universe on kanadalais-amerikkalaisen "Tähtiportti"-televisiosarjan spin-off, jonka ensimmäinen tuotantokausi alkoi Yhdysvalloissa 2. lokakuuta 2009. "Stargate Universe" ei sijoitu "Stargate Atlantiksen" tavoin osittain alkuperäisessä "Tähtiportti"-sarjassa nähtyihin paikkoihin.
"Stargate Universe" -sarjan kuvaukset alkoivat helmikuussa 2009 The Bridge Studiosissa Vancouverissa ja eri puolilla Brittiläistä Kolumbiaa. Sarjan oli tarkoitus debytoida jo varhain vuonna 2008, mutta tuolloin käynnissä ollut "Tähtiportti"-sarjan elokuvien tuotanto ja käsikirjoittajien lakko viivästyttivät hanketta.
"Stargate Atlantiksen" loppumisen yhteydessä, syyskuussa 2008, käsikirjoittaja Joseph Mallozzi totesi, että uuden sarjan henkilöstökulut ja lisenssimaksut ovat pienemmät, kuin siinä tapauksessa, että entistä olisi jatkettu kuudennelle tuotantokaudelle. Kesällä 2009 tuottaja Brad Wright kertoi kuitenkin, että Universella on jaksoa kohti jopa miljoona dollaria suurempi budjetti kuin Atlantiksessa.
"Stargate Universe" ei menestynyt aikaisempien "Tähtiportti"-sarjojen tapaan, sillä Syfy peruutti sarjan 16.12.2010 toisen tuotantokauden jälkeen.
Juoni.
"Stargate Universe" seuraa Maasta lähtöisin olevaa sekalaista sotilaiden ja tutkijoiden ryhmää, joka on paetessaan tukikohtaansa kohdistunutta hyökkäystä Tähtiportin läpi päätynyt Muinaisten Destiny-avaruusalukselle, ilman mahdollisuutta palata takaisin. Destiny matkaa vastentahtoisine jäniksineen universumin laitamilla autopilotilla, kartoittaen eri kohteita.
Ryhmän, johtajanaan eversti Everett Young, on päästävä selville aluksen mysteereistä ja etsiä keino palata ehjänä kotiin.
Tray Deee

Tray Deee (s. Tracy Lamar Davis 27. huhtikuuta 1966, Long Beach) on yhdysvaltalainen rap-artisti. Hän liittyi aluksi Death Row Recordsiin, jonka jälkeen hän siirtyi Snoop Doggin Dogghouse Recordsiin (nyk. Doggystyle Records. Hän liittyi platinaa myyneeseen ryhmään, Tha Eastsidaziin, joka koostui hänestä itsestään Snoop Doggista sekä Goldie Locista. 
Ennen rap-uraansa hän kuului Insane Crips katujengiin Long Beachilla. 2. helmikuuta 2005 Tray Deee tuomittiin 12 vuodeksi vankilaan murhayrityksestä, koska vuonna 2003 hän ampui kohti vihollisjengiläisiä. Hän on vangittuna Salinas Valley State Prisonissa, joka sijaitsee Kalifornian Soledadissa.
Kalkkimaan rautatieasema

Kalkkimaan rautatieasema () oli rautatieasema Tornion kaupungin (entisen Alatornion kunnan) Kalkkimaan kylässä Lapin maakunnassa rataosalla . Liikennepaikka palveli pääasiassa Kalkkimaan dolomiittikalkkilouhoksen kuljetustarpeita.
Kalkkimaan asemarakennuksena toimi Thure Hellströmin suunnittelema laiturirakennus. Rakennus pystytettiin alun perin Näätsaareen vuonna 1927, josta se siirrettiin Kalkkimaalle 1932. Asemarakennus on myöhemmin purettu.
Kaupallinen tavaraliikenne lakkautettiin yhtä aikaa liikennepaikan kanssa 1. helmikuuta 1982.
Luettelo vuoden 1963 miehittämättömistä avaruuslennoista

Vuoden 1963 miehittämättömät avaruuslennot muodostuivat 68 onnistuneesta satelliitin laukaisusta ja 27 epäonnistumisesta. Kantorakettien luotettavuus nousi tänä vuonna siedettävälle tasolle.
Epäonnistuneet laukaisut.
Epäonnistuneet 27 laukaisua koostuivat 17 Yhdysvaltain (15 sotilaallista) avaruusaluksesta ja 10 Neuvostoliiton aluksesta (5 sotilaallista):
Hallinnon tietotekniikkakeskus

Hallinnon tietotekniikkakeskus (HALTIK tai Haltik) oli vuosina 2008–2016 toiminut valtion virasto, jonka tehtävät oli määrätty valtioneuvoston asetuksella. HALTIKin tehtävänä oli tuottaa sisäministeriön hallinnonalalla tietoteknisiä peruspalveluita, tietotekniikkaan liittyviä asiantuntijapalveluita sekä turvaklusteripalveluja tilaaja-tuottajaperiaatteella. Keskus tuotti palveluita myös muille valtion virastoille ja laitoksille palvelusopimusten perusteella. Tietotekniikkakeskuksella ei ollut valtion budjettitalouden ulkopuolisia asiakkaita.
Historia.
Perustaminen.
HALTIK perustettiin Poliisin tietohallintokeskuksen tilalle 1. maaliskuuta 2008. Sen pääsijaintipaikka oli Rovaniemi. HALTIKin ensimmäisenä johtajana toimi TkT Tuija Kuusisto vuosina 2008–2012. Vuosina 2012–2016 HALTIKin johtajana toimi DI Ilkka Haataja. HALTIKin henkilöstömäärä oli noin 450, joista viraston päätoimipaikassa Rovaniemellä noin 200.
Toimitilat.
HALTIK toimi yli neljä vuotta tilapäisissä toimitiloissa. Keskukselle päätettiin rakentaa uudet toimitilat Rovaniemen 14. kaupunginosan Pöyliönvaaran Ojanperälle. Suunnitelmien mukaan Haltikin toimitilat olivat suuruudeltaan noin 6 800 neliötä, ja niiden oli tarkoitus valmistua 1.11.2011 mennessä rakennustöiden alettua keväällä 2009. Peruskivi muurattiin lokakuussa 2010. Lopulta uudet toimitilat saivat nimen Isomus (tarkoittaa isoa kultahippua), ja sen vihkiäisiä vietettiin 13.3.2012. Henkilöstö muutti uusiin toimitiloihin joulukuussa 2011.
Lakkauttaminen.
Osa HALTIKin tehtävistä siirtyi Poliisihallituksen, Hätäkeskuslaitoksen ja Rajavartiolaitoksen hoidettaviksi 1. tammikuuta 2016 ja 1. huhtikuuta 2016. Siirtyneet tehtävät olivat niin sanottuja toimialasidonnaisia tehtäviä eli ne liittyivät kiinteästi esimerkiksi poliisin tietojärjestelmien toimintaan. Poliisitoimintaan liittyviä tietoteknisiä palveluita on hoitanut huhtikuun 2016 alusta alkaen Poliisin informaatioteknologiakeskus.
Valtion perustietotekniikkapalvelut eli niin kutsutut toimialariippumattomat palvelut on keskitetty vuoden 2015 loppuun mennessä Valtion tieto- ja viestintätekniikkakeskus Valtorille. Valtorille siirtyvät myös julkisen hallinnon turvallisuusverkon palvelut vuoden 2016 aikana. Hallinnon turvallisuusverkkotoiminnan tehtävät ja niitä tekevä henkilöstö siirrettiin Haltikista 1.6.2016 Valtoriin, jolloin HALTIK:in toiminta itsenäisenä virastona päättyi. Palvelujen keskittäminen Valtoriin perustuu 1.1.2014 voimaan tulleeseen lakiin valtion yhteisten tieto- ja viestintäteknisten palvelujen järjestämisestä ja 15.1.2015 voimaan tulleeseen lakiin julkisen hallinnon turvallisuusverkkotoiminnasta.
Stichodactyla gigantea

Stichodactyla gigantea on merivuokko, joka elää vuokkokalojen kanssa symbioosissa.
Ulkonäkö ja koko.
"Stichodactyla gigantea" on jättiläismäistä tarkoittavasta tieteellisestä nimestään huolimatta sukunsa pienin laji. Sen runkona on halkaisijaltaan vajaa puolimetrinen, voimakkaasti poimuttunut levy. Sen lonkerot ovat alle sentin mittaisia, tahmeita ja tylppäkärkisiä ja jatkuvassa liikkeessä. Lonkerot ovat vihertäviä tai ruskehtavia, harvoin violetinsävyisiä.
Levinneisyys.
"Stichodactyla gigantea" on kotoisin Indopasifiselta merialueelta, Punaiseltamereltä ja Salomoninsaarilta. Se elää matalassa vedessä hiekkaisella pohjalla, tyypillisesti laguuneissa.
Vesiolot.
Tämä vuokko elää 24–27 °C:n lämpötiloissa.
Elinkumppanit.
"Zooxanthellae"-panssarisiimalevät elävät merivuokon sisällä endosymbioosissa. Muutamat vuokkokalalajit ja muut koralliahvenet elävät vuokon välittömässä läheisyydessä ja sen lonkeroiden suojassa.
Johnny Galecki

John Mark ”Johnny” Galecki (s. 30. huhtikuuta 1975 Bree, Belgia) on yhdysvaltalainen näyttelijä. Hän on näytellyt muun muassa David Healyn roolissa komediasarjassa "Roseanne" ja Leonard Hofstadterin roolissa komediasarjassa "Rillit huurussa".
Elämäkerta.
Johnny Galecki syntyi Belgiassa yhdysvaltalaisille vanhemmille isänsä Richard Galeckin ollessa Yhdysvaltain ilmavoimien palveluksessa Belgiassa. Galeckin äiti Mary Lou on lainaneuvottelija. Galeckillä on sisar ja veli. Kun Galecki oli kolmevuotias, perhe palasi Yhdysvaltoihin ja asettui Illinois’n Oak Parkiin. Galecki alkoi esiintyi paikallisessa harrastelijateatterissa seitsemänvuotiaana.
Ura.
Galeckin varhaisimpia elokuvarooleja on Russin rooli elokuvassa "Joulupuu on kärvennetty" (1989). Vuosina 1990–1991 hän esiintyi televisiosarjassa "American Dreamer". Komediasarjassa "Roseanne" hän näytteli David Healya. Hänen roolinsa oli taiteellisesti lahjakas, kiharatukkainen ja pehmeä-ääninen poikaystävä. Galecki esiintyi sarjassa vuosina 1992–1997. Hän sai vuonna 1994 roolisuorituksesta Young Artist -palkinnon.
Galecki sai kesällä 1997 roolin elokuvasta "Tiedän mitä teit viime kesänä". Siinä hän näyttelee mustasukkaista luuseria, joka iskee silmänsä Jennifer Love Hewittin näyttelemään tyttöön. Vuonna 1998 hän sai roolin mustasta komediasta "Pasmat sekaisin". Galeckin uran nousuputki jatkui elokuvissa "Suicide kings – epätoivoinen salaliitto" ja "Bean – äärimmäinen katastrofielokuva", jossa hän näytteli perheen teinitytön moottoripyöräilevää pahispoikaystävää. Tämä erosi selkeästi aikaisemmista davidhealymaisista rooleista. Tämän jälkeen hän esiintyi "Vanilla Sky" -elokuvassa. Galecki on vieraillut televisiosarjan "Kovan onnen kundi" ensimmäisellä tuotantokaudella jaksossa "Golfin lumoissa". Talvi-kevätkaudella 2006–2007 hän esiintyi Broadway-musikaalissa "The little dog laughed", jossa hän esitti miesprostituoitua Alexia. Tässä näytelmässä hän esiintyi ensimmäistä kertaa alasti julkisuudessa. Galeckilla oli vuonna 2008 cameorooli elokuvassa "Hancock". Hän on esiintynyt omana itsenään kolmessa "Entourage"-sarjan jaksossa.
Galecki on esittänyt kuvitteellista fyysikko Leonard Hofstadteria komediasarjassa "Rillit huurussa" vuodesta 2007. Hän oli vuonna 2011 roolista Primetime Emmy -ehdokkaana. Palkinnon sai hänen vastanäyttelijänsä Jim Parsons.
Yksityiselämä.
Galecki seurusteli kaksi vuotta "Rillit huurussa" -sarjan vastanäyttelijänsä Kaley Cuocon kanssa. Pari erosi ystävinä alkuvuodesta 2010. Galeckin toinen vastanäyttelijä Sara Gilbert on hänen läheinen ystävänsä.
Nykyään hän seurustelee Morgan Galecking kanssa ja hänellä on kaksi lasta.
Numskull

Numskull (oik. Garrick Demond Husbands; s. 31. tammikuuta 1971 Oakland, Kalifornia) on yhdysvaltalainen rap-artisti ja Lunizin toinen jäsen. 18-vuotiaana hän esiintyi Dru Downin Fools From Streets LP:llä.
Luniz julkaisi 1995 ensimmäisen albuminsa "Operation Stackola". Se myi platinaa singlen "I Got 5 On It" avulla. Vuonna 1997 Luniz julkaisi toisen albuminsa "Lunitik Muzik". Sitä myytiin yli 500 000 kappaletta. Vuonna 2002 Luniz julkaisi albumin "Silver &amp; Black".
Lunizin ulkopuolella Numskull on myynyt yli 3,5 miljoonaa kopiota albumillaan Numworld. Hän kärsi 25 vuoden vankilatuomion raiskauksesta. Numskull pääsi vapaaksi vuonna 2014 istuttuaan 7 vuotta.
Grono

Grono on kunta Sveitsissä Graubündenin kantonissa Moesan hallintoalueella. Nykyinen Gronon kunta muodostettiin 1.1.2017 yhdistämällä Verdabbion, Leggian ja Gronon kunnat uudeksi Gronon kunnaksi. Vuoden 2016 lopussa näissä kolmessa kunnassa oli yhteensä 1 321 vakinaista asukasta. 
Sijainti.
Grono sijaitsee Ticinojoen sivujoen, Moesan laaksossa. Gronon kylä sijaitsee noin 300 metrin korkeudessa. Kunnan korkein kohta on Piz de Groven (2 694 m mpy.).
Liikenne.
Grono sijaitsee Bellinzonasta San Bernardinon tunnelin kautta Churiin johtavan moottoritien A13 varrella.
Ilmasto.
Maan lämpöennätys 41,5 °C mitattiin Gronossa 11. elokuuta 2003 poikkeuksellisen kuumana kesänä.
Salibandyliigan kausi 2007–2008

Kausi 2007–2008 oli salibandyliigan 22. kausi. 
Miehet.
Miesten kausi alkoi 29. syyskuuta 2007 ja päättyi 3. huhtikuuta 2008. Hallitsevana mestarina kauteen lähti SSV, jonka onnistui uusia mestaruutensa voittamalla loppuottelusarjassa Classic otteluvoitoin 3–0. Mestaruus oli SSV:lle kahdeksas ja toinen perättäinen. Lassi Vänttinen voitti sekä runkosarjan että pudotuspelien pistepörssin. Liigakarsinnoissa OLS hävisi FBT Porille, ja näin Pori pelaa liigassa kaudella 2008–2009.
Naiset.
Naisten kausi alkoi 6. lokakuuta ja päättyi 13. huhtikuuta 2008. Mestarina kauteen lähti Erä III, joka kuitenkin hävisi puolivälierissä NST:lle otteluvoitoin 3–2. Mestaruuden voitti Classic, joka voitti loppuottelusarjassa PSS:n otteluvoitoin 3–2. Runkosarjan pistepörssin voitti Classicin Katriina Saarinen ja pudotuspelien pistepörssin Classicin Anne Suomalainen. Naisten liigaa päätettiin laajentaa kymmenestä joukkueesta kahteentoista. KorsKa kuitenkin joutui karsintoihin häviten siellä SB Vantaalle, ja näin SB Vantaa pelaa kaudella liigaa 2008–2009.
Classic Rock

Classic Rock on brittiläinen musiikkiaikakausilehti, joka perustettiin vuonna 1998. Lehdellä oli suurempi levikki kuin "New Musical Express" -lehdellä.
J-Kwon

Jerrell Jones (s. 28. maaliskuuta 1986 Saint Louis, Missouri), joka tunnetaan paremmin taiteilijanimellään J-Kwon, on yhdysvaltalainen rap-artisti.
Biografia.
Uran alku ja tausta.
J-Kwonin kiinnostus musiikkiin sai alkunsa hänen katsottuaan hip-hop - kappaleiden musiikkivideoita. Häntä kiinnostivat erityisesti freestyle rap -battlet. 
L.A Reid ja tuottaja Jermane Dupri auttoivat J-Kwonia tulemaan MC:ksi Duprin levy-yhtiöön So So Def. Ennen yhtiöön liittymistä hänen elämänsä oli olluy pahasti raiteiltaan. J-Kwonin äiti oli heittänyt hänet ulos talostaan 12-vuotiaana. J-Kwon oli ryhtynyt tämän jälkeen välittämään kokaiinia ja murtanut leukansa tappelussa. Levy-yhtiö kuitenkin auttoi J-Kwonia hänen elämäntapojensa parantamisessa.
2004-2005.
J-Kwon aloitti räppäämisen paikallisilla Popoyen ja Church's Chikenin parkkipaikoilla. Jermaine Dupri tuotti hänen ensimmäisen albuminsa, joka oli nimeltään Hood Hop. Kyseinen albumi myi yli 650 000 kappaletta ja oli Billboard 200 -listan sijalla 7. Sen ensimmäinen single "Tipsy" oli Billboard Hot 100 -listan sijalla 2 Yhdysvalloissa ja Isossa-Britannian singlelistan sijalla 4.
Tipsyn jälkeen J-Kwon julkaisi singlen "You &amp; Me", jossa vierailevana artistina oli Sadiyyah. Tämän jälkeen J-Kwon julkaisi seuraavat singlen "Hood Hop" ja "Get XXX'd", joista jälkimmäinen oli mukana elokuvan soundtrackilla. Tämän kappaleen vierailevina artisteina olivat Ebony Eyez ja Petey Pablo.
Mitsuko Uchida

Mitsuko Uchida (; s. 20. joulukuuta 1948) on japanilaissyntyinen pianisti. Hän muutti nuorella iällä vanhempiensa kanssa Wieniin, Itävaltaan, jossa sitten opiskeli. Hän voitti toisen palkinnon kansainvälisessä Frédéric Chopin -pianokilpailussa vuonna 1970.
Mitsuko Uchida on monipuolinen muusikko, jonka keskeisiin saavutuksiin lukeutuvat Mozartin pianosonaattien ja -konserttojen kokonaislevytykset.